Սեյրանուհի Գեղամյան

Սեյրանուհի Հայկազի Գեղամյան (), հայ արձակագիր, արվեստաբան։ Հայաստանի գրողների միության անդամ է։

Կենսագրություն 
Սեյրանուհի Գեղամյանը ծնվել է 1952 թվականին Հայաստանի Գյամրեզ (այժմ՝ Հայաստանի Կոտայքի մարզի Կամարիս) գյուղում։ 1973 թվականին ավարտել է Երևանի պետական համալսարանի բանասիրական ֆակուլտետի ժուռնալիստիկայի բաժինը։ Աշխատանքային գործունեությունն սկսել է 1973 թվականից, Աբովյանի շրջգործկոմի մշակույթի բաժնում։ 1977-1992 թվականներին աշխատել է Սփյուռքահայության հետ մշակութային կապի կոմիտեի «Հայրենիքի ձայն» շաբաթաթերթում, նախ որպես ավագ գրական աշխատող, ապա՝ մշակույթի բաժնի վարիչ։ 1992-1998 թվականներին աշխատել է Հայաստանի նախագահի աշխատակազմում՝ որպես մամուլի ծառայության գլխավոր մասնագետ։ 1999 թվականից եղել է Հայաստանի կառավարությանն առընթեր տեղեկատվության և գրահրատարակչության վարչության գրահրատարակչության և պոլիգրաֆիայի բաժնի պետը։ 2011 թվականից աշխատել է Հայաստանի մշակույթի նախարարությունում, նախ որպես արվեստի վարչության պետի տեղակալ, ապա նույն վարչության պետ։ 2015-2016 թվականներին եղել է Հայաստանի սփյուռքի նախարարի մամուլի քարտուղարը։ 2017 թվականից աշխատում է Երևանի Եղիշե Չարենցի անվան գրականության և արվեստի թանգարանում։

Ստեղծագործություններ 
Սեյրանուհի Գեղամյանը գրել սկսել է դպրոցական տարիներից։ Նրա առաջին ստեղծագործությունները տպագրվել են «Պիոներ կանչ», «Ավանգարդ» թերթերում, «Գարուն» ամսագրում։ Նրա գեղարվեստական ակնարկները, հրապարակախոսական, գրականագիտական և արվեստաբանական հոդվածներն ու խոհագրությունները, պատմվածքները տպագրվել են Հայաստանի և սփյուռքի թերթերում ու ամսագրերում։

Գրքերի, գրքերի և ալբոմների առաջաբանների հեղինակ է, կազմել ու խմբագրել է ժողովածուներ։ Նրա պատմվածքներից թարգմանվել են ռուսերեն և արաբերեն։

Երկեր 
 «Ինչպես դառնալ կատարյալ» (2002 թ.)
 «Զրույցներ բարեկրթության մասին» (2003 թ.)
 «Հեռացող հիշատակներ» (2005 թ.)
 «Մանկական հանրագիտարան. Զրույցներ և փաստեր կենդանիների մասին» (2005 թ.)
 «Փոքրիկ պատմություններ մեծ արվեստագետների մասին» (2007 թ.)
 «Շարունակվող երկխոսություն» (2007 թ.)
 «Ես Հայաստանի Հանրապետության քաղաքացի եմ» (2008 թ., 2010 թ.)
 «Աստծո առաքյալներից մեկը» (2011 թ.)
 «Գրեթե իրական հեքիաթ դաշտամկան մասին» (2015 թ.)
 «Նվիրում» (2016 թ.)
 «Բազմանկյուն» (2016 թ.)

Թարգմանություններ 

 Տաջիկական գրականության անթոլոգիա.- Երևան։ ՀԳՄ հրատ., 2009.- 231 էջ.- Բովանդ-ից՝ Որոշ ստեղծագործություններ։

Պարգևներ 
 Հայաստանի մշակույթի նախարարության պատվոգրեր
 «Գրիգոր Նարեկացի» հուշամեդալ, ոսկե մեդալ
 ՀԳՄ «Գրական վաստակի համար» մեդալ
 Հայաստանի սփյուռքի նախարարության «Մայրենիի դեսպան», Երախտագիտության մեդալներ
 «Մաշտոց» գրական-հասարակական միավորման «Վազգեն Առաջին Ամենայն Հայոց Կաթողիկոս» մեդալ
 Սփյուռքի մասին գրող լավագույն լրագրողի հավաստագիր, ԱՄՆ «Լա Վըրն» համալսարանի հայագիտական բաժին, 1990 թ. 
 «Հայ մշակույթի դեսպան» հավաստագիր, Գլենդելի «Մաշտոց» քոլեջ, 2006 թ. 
Դասային աստիճան
 Հայաստանի քաղաքացիական ծառայության առաջին դասի խորհրդական

Ծանոթագրություններ

Արտաքին հղումներ 
 Սեյրանուհի Գեղամյան. 100 տոկոսանոց հայը
 Հայ ժամանակից արվեստը փնտրտուքների մեջ է. Սեյրանուհի Գեղամյան
 ԶԱՐՄԱՆԱԼԻ ՀԱՅԵՐ / Սեյրանուհի ԳԵՂԱՄՅԱՆ

Հայ արձակագիրներ
Հայ արվեստաբաններ
ԵՊՀ շրջանավարտներ
Հայաստանի գրողների միության անդամներ